Eleverne i 9. klasse på Saltum Skole fik deres studietur til Berlin aflyst på grund af coronanedlukning, og de måtte se en stor fælles oplevelse med kammeraterne forsvinde. Men så blev en minister inddraget...

En ordentlig tur ned ad en mental rutsjebane fulgt af en ordentlig kolbøtte og vupti… så stod 22 niendeklasse elever og deres lærere fra Saltum Skole pludseligt på toppen af rutsjebanen igen, klar til at tage på studietur til Berlin. Den tur de havde glædet sig til, og gennem to år havde sparet 70.000 kroner sammen til, bliver alligevel til noget, selv om den i første omgang blev aflyst på grund af corona-nedlukning. -	YES! Det er helt fantastisk. Jeg blev megaglad, da jeg fik det at vide for lidt siden, lyder det fra Clemence Uwineza, elev i niende klasse. En slem uge Det har været en slem uge for de unge. Saltum Sogn blev ramt af automatisk nedlukning i tirsdags, og det satte i første omgang en stopper for den længe ventede tur med klassen, selv om der ikke var nogen af de unge blandt de smitteramte. Gode kræfter omkring de unge kæmpede forgæves for at turen alligevel kunne gennemføres. Der blev rettet henvendelse til den konservative politiker Per Larsen, og han tog torsdag kontakt til sundhedsminister Magnus Heunicke for at høre, om der ikke kunne gøres noget for at hjælpe de unge i Saltum. Afslag fra styrelse Men fredag morgen var der endnu ingen udvikling i sagen, og lidt senere på dagen kom der en besked til skolen med et afslag fra Styrelsen for Patientsikkerhed. Per Larsen lagde igen besked hos ministeren. -	Det gav jo ingen mening, siger han, og jeg havde intet hørt. Og så var der pludselig grønt lys Men så pludselig, et par timer senere, dukkede der en sms op på Per Larsens telefon fra Magnus Heunicke, om at Styrelsen for Patientsikkerhed nu havde givet en dispensation, der betyder, at niende-klassen fra Saltum Skole alligevel kan tage på lejrskoletur til Berlin. Eleverne skal dog PCR-testes lørdag og søndag, og de skal alle for en sikkerheds skyld isolere sig i weekenden. Nu kunne der igen ringes rundt til eleverne i niende klasse, denne gang med en helt anderledes positiv nyhed, fortæller Mette Vestenbæk fra skolebestyrelsen. - Det er jo vanvittig fedt. Det er fantastisk når det, man har kæmpet for de seneste dage, lykkes, siger hun og supplerer med, at flere teenagerne lige skal trække vejret dybt et par gange efter. Der skulle lige grædes lidt -	Nu står vi jo så med nogle teenagetøser, der godt kan synes, det er lidt svært. Der skal lige fældes nogle tårer. De skal lige finde ud af det hele igen, siger Mette Vestenbæk. Men glade det er de, fortæller en af eleverne Maja Leth Christensen. -	Det er helt uvirkeligt. Jeg skal lige vænne mig til tanken, men jeg er helt vildt glad, siger hun. Maja og Clemmence glæder sig begge til at opleve Berling, men det er især samværet med kammeraterne, der giver glædeskriller i maverne. Klokken 6 mandag morgen vil de sidde i bussen, der kører til Berlin, hvor de skal være til fredag. Glæder sig over ministers indsats Per Larsen glæder sig over, at missionen lykkedes, og han har stor ros til den socialdemokratiske sundhedsminister. -	Han er faktisk gået ind og over-rulet styrelsens administrering af reglerne. Stor ros til ham, for det her er et rigtig godt eksempel på, hvordan rigide regler slet ikke giver mening i virkeligheden, siger han.